《次韵时瑞见寄》
宋代·方翥

吟诗夜半霜月白，胡床梦作乘槎客。
醉中入月捉玉免，手摵桂枝鸣策策。
风吹天河银浪高，月边星宿相周遭。
五色机头索云锦，天孙一笑颜如桃。
天河下接武陵溪，重觅仙源路却迷。
五更波上回烟棹，半空飞雨落凄凄。
羽衣稚子双瞳方，伴我清江老严光。
落日还收钓筒去，芦风起处暮天长。

作者简介：宋兴化军莆田人，字次云。方元寀孙。六岁而孤，读书甚勤，过目即能贯通。高宗绍兴八年进士。调闽清县尉，赴任未逾年即归。尽读从兄方略万卷楼藏书，凡三十年。有司奏闻，得旨召对，除秘书省正字。